*Mennta- og menningarmálaráðuneytið*

*Sölvhólsgata 4*

*101 Reykjavík*

**Efni: Umsögn tengt tillögu um að færa námslok félagsliða af hæfniþrepi 2 á hæfniþrep 3.**

Undirrituð hefur eftirfarandi umsögn og athugasemdir varðandi tillögu um að færa námslok félagsliða af hæfniþrepi 2 yfir á hæfniþrep 3.

Umsögn: Framtíð velferðarþjónustu einkennist af færra starfsfólki þar sem aldursamsetning samfélaga er að breytast með hækkandi lífaldri og lægri fæðingartíðni. Það mun leiða til þess að þekking mun hafa enn meira vægi innan vinnustaða til að stuðla að faglegri þjónustu, jákvæðu og heilbrigðu starfsumhverfi sem og vinnuvernd með réttri nýtingu á hjálpartækjum og velferðartækni til að draga úr álagi starfsfólk og styðja við sjálfsbjargargetu þjónustuþega. Í heilbrigðu starfsumhverfi er góð samskiptafærni einnig stór áhrifaþáttur til að auka upplýsingaflæðið og draga þannig úr óöryggi og óvissu í ýmsum aðstæðum í samskiptum við annað fagfólk, þjónustuþega og aðstandendur þeirra. Það er því mikilvægt að þeir starfsmenn sem sinna þjónustu þeirra sem þurfa innan heilbrigðis-, félags- og menntasviðs hafi þá þekkingu sem starfið og starfsumhverfið krefst. Það getur verið liður til að draga úr mögulegri starfsmannaveltu með því að starfsfólkið búi að þeirri þekkingu sem þarf til að valda þeim aðstæðum, samskiptum og kröfum sem starfið gerir til þeirra hverju sinni líkt og hefur verið gert í námi sjúkraliða sem er einungis í boði á framhaldsskólastigi á Íslandi.

Starfalýsing félagsliða fyrir 3. þrep: þörf á að bæta við eftirfarandi texta út frá núverandi starfi félagsliða í þjónustuúrræðinu „endurhæfing í heimahúsi“ sem byggist á hugmyndafræði valdeflingar, velferð og heilbrigði.

* Störf félagsliða fela í sér eftirlit, stuðning og umönnun þjónustuþega og fjölskyldna á stofnunum eða heimilum í samráði við þá sjálfa, fjölskyldur þeirra og annað fagfólk. Starfið er fjölbreytt og felst að mörgu leiti í aðstoð, stuðningi og hvatningu við athafnir daglegs lífs tengt eigin umsjá, störfum, tómstundum og félagslegri þátttöku til að stuðla að heilbrigði þjónustuþegans.
* Félagsliðar sitja fundi með öðru fagfólki og sérfræðingum þar sem ákvarðanir eru teknar um meðferðarform, skipulag og áætlanir.
* Félagsliðar meta líkamlegt, andlegt og félagslegt ástand þjónustuþega og fjölskyldna í samráði við annað fagfólk innan heilbrigðis-, félags- og menntasviðs. Þeir eru ábyrgir fyrir skráningu á tilteknum þáttum matsins.
* Félagsliðar eiga samskipti við ólíka þjónustuþega, fjölskyldur og samstarfsfólk undir ýmsum kringumstæðum. Þeir taka þátt í þverfaglegri teymisvinnu tengt heilbrigði einstaklings og meðferð hans. Félagsliðar fræða þjónustuþega og fjölskyldur um bata, heilsueflingu og úrræði í samfélaginu.
* Félagsliðar búi að nauðsynlegri íslenskukunnáttu til að geta lesið, skilið, tekið við og veitt nauðsynlegar upplýsingar þegar við á, svo sem til annarra fagaðila, þjónustuþega og aðstandenda.

Hæfnikröfur fyrir 3. þrep: þörf á að breyta og bæta við eftirfarandi texta í hæfnikröfur félagsliða út frá núverandi starfi þeirra í þjónustuúrræðinu „endurhæfing í heimahúsi“ sem byggist á hugmyndafræði valdeflingar, velferð og heilbrigði.

* Býr yfir almennri og sérhæfðri þekkingu, leikni og hæfni til þess að vinna við að stuðla að líkamlegu, andlegu og félagslegu heilbrigði einstaklinga á faglegan hátt.
* Hefur hæfni til að standast kröfur til að skipuleggja og forgangsraða störfum sínum tengdum velferðarþjónustu og umönnun á ábyrgan, gagnrýnan og skýran hátt.
* Er fær um að vinna sjálfstætt, sýna frumkvæði og forgangsraðar verkefnum með þarfir þjónustuþega að leiðarljósi.
* Rökstyður þá meðferð sem hann veitir og framfylgir hverju sinni.
* Metur ástand þjónustuþega í samvinnu við aðrar fagstéttir og skráir matið samkvæmt viðurkenndum verklagsreglum á hverjum tíma.
* Sýnir siðferðisvitund og gætir þagmælsku í störfum sínum.
* Miðlar þekkingu til samstarfsfólks, annarra fagaðila, þjónustuþega og aðstandenda ásamt því að bera ábyrgð á aðlögun nýrra starfsmanna og handleiðslu félagsliðanema.
* Þekkir lög og reglugerðir sem starf hans heyrir undir og fylgir þeim í daglegu starfi.
* Býr yfir tölvukunnáttu, hefur þekkingu á varðveislu upplýsinga, upplýsingaleit og skráningakerfum.

*Virðingarfyllst,*

*Guðrún Jóhanna Hallgrímsdóttir*

*Verkefnastjóri endurhæfingar í heimahúsi*

*Velferðarsvið Reykjavíkurborgar*

*gudrun.johanna.hallgrimsdottir@reykjavik.is*

*S. 411 9610 / 664 8388*